b"\n_START_ARTICLE_\nRolf Krake\n_START_SECTION_\nTo tradisjoner\n_START_PARAGRAPH_\nKunnskapene om Rolf skriver seg fra to grupper av kilder, en norr\xc3\xb8n og en angelsaksisk, der han navngis som henholdsvis Rolf og Hro\xc3\xb0ulf. Navnet Rolf (ogs\xc3\xa5 skrevet Rolv) har sin opprinnelse i det germanske navnet Hrolf, en innsnevring av Hrodwulf (urgermanske *Hr\xc5\x8d\xc3\xbeiwulfaz), som er en forbindelse mellom ordene hrod (\xc2\xabber\xc3\xb8mt\xc2\xbb) + wulf (\xc2\xabulv\xc2\xbb). Det norr\xc3\xb8ne kognatet er Hr\xc3\xb3lfr._NEWLINE_B\xc3\xa5de den norr\xc3\xb8ne og den angelsaksiske tradisjonen beskriver ham som en \xc3\xa6tling av Skjoldungene (engelsk Scyldingene), nev\xc3\xb8 av Roar (angelsaksisk Hro\xc3\xb0gar) og s\xc3\xb8nnes\xc3\xb8nn av Halvdan Frodesson (angelsaksisk Healfdene). Forskernes syn er at begge tradisjoner beskriver samme personer. De angelsaksiske diktene Beowulf og Widsith g\xc3\xa5r ikke lengre enn \xc3\xa5 behandle hans forhold til Hro\xc3\xb0gar og deres fiendskap til Froda og Ingeld. De norr\xc3\xb8ne kildene tar opp tr\xc3\xa5den der hvor de angelsaksiske kildene avsluttes og omtaler hans liv som konge p\xc3\xa5 Gammel Lejre p\xc3\xa5 den danske \xc3\xb8ya Sj\xc3\xa6lland. _NEWLINE_De norr\xc3\xb8ne kildene omfatter ogs\xc3\xa5 Rolfs forhold til faren Helge (angelsaksisk Halga), kong Roars bror. I Beowulf og Widsith blir det aldri forklart hvordan Hro\xc3\xb0gar og Hro\xc3\xb0ulf, Roar og Rolf, er onkel og nev\xc3\xb8, men i den norr\xc3\xb8ne tradisjonen ligger det et tragisk bakteppe for Rolf Krakes liv: Helge ble far til Rolf gjennom en komplisert aff\xc3\xa6re som inneb\xc3\xa6rer b\xc3\xa5de voldtekt og incest. Helge voldtok en saksisk kvinne som hos Snorre kalles \xc3\x85lov, og som f\xc3\xb8dte datteren Yrsa (noen ganger \xc2\xabYlva\xc2\xbb). \xc3\x85lov lurte senere Helge til \xc3\xa5 gifte seg med Yrsa uten \xc3\xa5 vite at det var hans egen datter, og hun f\xc3\xb8dte s\xc3\xb8nnen Rolf Krake. Rolf var derved resultatet av incest. Som i den greske tragedien om \xc3\x98dipus f\xc3\xb8rte dette opphavet til utslettelsen av familien. Helge d\xc3\xb8de, og Yrsa levde alene i utlandet. Det endelig utfallet var at ogs\xc3\xa5 Rolf d\xc3\xb8de p\xc3\xa5 grunn av halvs\xc3\xb8sterens svik og at hans slekt, Skjoldungene, d\xc3\xb8de ut med ham.\n_START_SECTION_\nBeowulf\n_START_PARAGRAPH_\nDiktet Beowulf introduserer Hro\xc3\xb0ulf (Rolf) som st\xc3\xb8tte og h\xc3\xb8yreh\xc3\xa5nd for Hro\xc3\xb0gar (Roar), og vi l\xc3\xa6rer at Hro\xc3\xb0ulf er Hro\xc3\xb0gars nev\xc3\xb8 og at \xc2\xabhver var sann mot den andre\xc2\xbb. Hro\xc3\xb0gar og hans br\xc3\xb8dre Heorogar og Halga og deres navnl\xc3\xb8se s\xc3\xb8ster er presentert som barn av Healfdene (Halvdan). De tilh\xc3\xb8rer den kongelige \xc3\xa6tten Scyldingene (Skjoldungene)._NEWLINE_Diktet forklarer ikke om det var Heorogar eller Halga som var Hro\xc3\xb0ulfs far. Hva som er trukket ut av diktet er forst\xc3\xa5tt som at det var Halga som var Hro\xc3\xb0ulfs far med st\xc3\xb8tte i den norr\xc3\xb8ne tradisjonen._NEWLINE_Hro\xc3\xb0gar og dronning Wealh\xc3\xbeeow har to unge s\xc3\xb8nner, Hre\xc3\xb0ric og Hro\xc3\xb0mund, og Hro\xc3\xb0ulf ville v\xc3\xa6re deres verge i tilfelle Hro\xc3\xb0gar d\xc3\xb8de. Nettopp derfor d\xc3\xb8r Hro\xc3\xb0gar, men dronningen stoler ikke p\xc3\xa5 Hro\xc3\xb0ulf og mistenker at han selv vil gj\xc3\xb8re krav p\xc3\xa5 tronen._NEWLINE_Hverken Hre\xc3\xb0ric eller Hro\xc3\xb0mund, s\xc3\xb8nnene til Hro\xc3\xb0gar, er blitt bevart i de norr\xc3\xb8ne kildene (skj\xc3\xb8nt det har blitt foresl\xc3\xa5tt at Hre\xc3\xb0ric kan v\xc3\xa6re den samme personen som Hroerekr/Roricus, noe som antyder at Hro\xc3\xb0ulf faktisk ikke var til \xc3\xa5 stole p\xc3\xa5)._NEWLINE_Scyldingene var i konflikt med en annen \xc3\xa6tt eller stamme ved navn Hea\xc3\xb0obardene, som var ledet av deres kong Frodo og hans s\xc3\xb8nn Ingeld. Det er i tilknytning til denne krigen at Hro\xc3\xb0ulf er nevnt i Widsith, det andre angelsaksiske diktet hvor han opptrer.\n_START_SECTION_\nChronicon Lethrense og Annales Lundenses\n_START_PARAGRAPH_\nLejrekr\xc3\xb8niken eller Chronicon Lethrense (en kort latinsk kr\xc3\xb8nike fra Danmark skrevet p\xc3\xa5 1100-tallet, og som ogs\xc3\xa5 omfatter Annales Lundenses (Lunds annaler)), forteller at Haldan (Halvdan) hadde to s\xc3\xb8nner, Helghe (Helge) og Ro (Roar). Da Haldan d\xc3\xb8de av alderdom delte Helghe og Ro konged\xc3\xb8mmet slik at Ro styrte landet, og Helghe sj\xc3\xb8en. En dag kom Helghe til Halland/Lolland, og gikk til sengs med Thore (\xc3\x85lov), datteren til en av Ros b\xc3\xb8nder. Dette resulterte i en datter ved navn Yrse (Yrsa). Langt senere m\xc3\xb8tte han igjen Yrse, og uten \xc3\xa5 vite at hun var hans datter gjorde han henne gravid med Rolf. Til slutt fant Helghe ut at Yrse var hans egen datter, og i skam dro han \xc3\xb8stover og drepte seg selv._NEWLINE_Da b\xc3\xa5de Helghe og Ro var d\xc3\xb8de, tvang den svenske kong Hakon / Athisl (norr\xc3\xb8ne Aldis, angelsaksiske \xc3\x86dgils) danskene til \xc3\xa5 godkjenne en hund som deres konge. Denne hundekongen ble etterfulgt av Rolf Krage._NEWLINE_Rolf Krage ble beskrevet som en stor mann i b\xc3\xa5de kropp og sjel, og han var s\xc3\xa5 gavmild at ingen ville sp\xc3\xb8rre ham om noe to ganger. Hans s\xc3\xb8ster Skulda ble gift mot hans vilje til Hartwar/Hiarwarth(norr\xc3\xb8nt Hjarvard, angelsaksisk Heoroweard), en jarl i Sk\xc3\xa5ne._NEWLINE_Denne Hartwar kom til Sj\xc3\xa6lland med en stor h\xc3\xa6r og fortalte at han \xc3\xb8nsket \xc3\xa5 gi sin respekt til Rolf, men svikefullt drepte han Rolf sammen med alle krigerne hans. Kun en eneste mann overlevde, Wigg, og han lot som om han vil sverge troskap til Hartwar. Isteden spiddet han Hartwar med sverdet og s\xc3\xa5ledes ble Hartwar konge over Danmark kun for en morgen.\n_START_SECTION_\nGesta Danorum\n_START_PARAGRAPH_\nSaxo Grammaticus\xe2\x80\x99 bok 2 av det latinske verket Gesta Danorum gir l\xc3\xb8selig den samme informasjonen som Chronicon Lethrense og Annales Lundenses, det vil si at Ro (Roar) og Helgo (Helge) var s\xc3\xb8nner av Haldanus (Halvdan). Da Haldanus d\xc3\xb8r av alderdom, tar Ro landet og Helgo vannet. En dag da Helgo plyndret til havs, kom han til Thur\xc3\xb8 og fant en ung pike ved navn Thora (\xc3\x85lov). Helgo voldtok Thora, noe som f\xc3\xb8rte til at hun ni m\xc3\xa5neder senere f\xc3\xb8dte datteren Urse (Yrsa). Da Helgo mange \xc3\xa5r senere kom tilbake til Thur\xc3\xb8, hevnet Thora sin tapte m\xc3\xb8ydom ved \xc3\xa5 sende Urse til Helgo. Helgo voldtok ogs\xc3\xa5 Urse uten \xc3\xa5 vite at hun var hans datter. Urse ble gravid og f\xc3\xb8dte Roluo (Rolf Krake), som ble en dyktig mann, b\xc3\xa5de fysisk og psykisk, og like tapper som han var h\xc3\xb8y. Etter en tid hadde Helgo sl\xc3\xa5tt tilbake en invasjon fra Sverige, hevnet Ro ved \xc3\xa5 drepe den svenske kongen Hothbrodd, og tvunget svenskene til \xc3\xa5 betale tributt til ham. Imidlertid begikk han selvmord av skam p\xc3\xa5 grunn av hans incestu\xc3\xb8se forhold til Urse. Roluo etterfulgte ham som konge._NEWLINE_Den nye kongen av Sverige, Athislus (Adils) mente at tributten til danskene kunne bli mindre om han giftet seg med den danske kongemoren, og han tok Urse som ektefelle. Imidlertid ble Urse s\xc3\xa5 oppskaket over svenskekongens gr\xc3\xa5dighet at hun \xc3\xb8nsket \xc3\xa5 r\xc3\xb8mme fra ham og samtidig frigj\xc3\xb8re ham fra hans rikdom. Hun fikk Athislus til \xc3\xa5 gj\xc3\xb8re oppr\xc3\xb8r mot Roluo, og ordnet det slik at Roluo ble invitert til Sverige med l\xc3\xb8fte om store rikdommer i gaver._NEWLINE_Ved gildet ble Roluo f\xc3\xb8rst ikke gjenkjent av sin mor, men da deres \xc3\xb8mhet ble kommentert av Athisl inngikk svenskekongen og Roluo et veddem\xc3\xa5l hvor Roluo skulle bevise sin utholdenhet. Roluo ble plassert foran en ild som utsatte ham for en slik hete at en tjenestepike ikke kunne orke \xc3\xa5 se ham lide og slukket ilden. Roluo fikk stort vederlag av Athisl for sin motstandskraft. _NEWLINE_Da gildet hadde vart i tre dager, r\xc3\xb8mte Urse og Roluo fra Uppsala. Tidlig om morgenen hadde de lastet svenskekongens rikdommer opp i en vogn. For \xc3\xa5 lette lasten og oppholde forf\xc3\xb8lgerne spredde Rolf gullet etter seg. I den norr\xc3\xb8ne tradisjonen ble dette en kjenning: \xc2\xabs\xc3\xa5kornet til Rolf Krake\xc2\xbb = gull, se Skaldskaparm\xc3\xa5l. Da Athislus oppdaget at en kostbar ring l\xc3\xa5 p\xc3\xa5 marken b\xc3\xb8yde han seg for \xc3\xa5 plukke den opp. Roluo var forn\xc3\xb8yd med \xc3\xa5 se svenskekongen b\xc3\xb8yd (for ham) og at han unnslapp til skipene sammen med moren._NEWLINE_En ung mann ved navn Wigg var s\xc3\xa5 imponert over Roluos store skikkelse at han ga ham kallenavnet Krage, noe som betydde en h\xc3\xb8y trestokk brukt som en stige. Roluo likte dette tilnavnet og bel\xc3\xb8nnet Wigg med et stort armb\xc3\xa5nd. Wigg sverget at om Roluo ble drept, skulle han hevne ham._NEWLINE_Roluo beseiret senere Athislus og ga Sverige til en ung mann ved navn Hiartuar (Hjarvard) som ogs\xc3\xa5 var gift med Roluos s\xc3\xb8ster Skulde. S\xc3\xb8steren likte derimot ikke at hennes ektemann m\xc3\xa5tte betale skatt til Roluo og egget Hiartuar til \xc3\xa5 gj\xc3\xb8re oppr\xc3\xb8r mot ham. De dro til Lejre med v\xc3\xa5pnene skjult i skipene under p\xc3\xa5skudd av at de ville betale skatt._NEWLINE_De ble godt mottatt, men etter gildet da de fleste var drukne, drepte de svikefulle svenskene og goterne (g\xc3\xb8tere, det vil si folk fra G\xc3\xb8taland) alle danene. Etter en lang kamp som involverte Roluos kjempe Bjarki (Bodvar Bjarke), som kjempet i \xc3\xa5ndevesenet av en bj\xc3\xb8rn inntil han ble vekket av sin venn Hjalti (Hjalte), vant g\xc3\xb8terne og Roluo ble drept._NEWLINE_Hiartuar spurte Wigg om han \xc3\xb8nsket \xc3\xa5 bli hans mann, og Wigg sa ja. Hiartuar ville gi Wigg et sverd, men Wigg insisterte p\xc3\xa5 at han ville ta det imot med hjaltet (h\xc3\xa5ndgrepet) mot seg. Etter \xc3\xa5 ha f\xc3\xa5tt sverdet gjennomboret Wigg Hiartuar med det og fikk s\xc3\xa5ledes hevnet Roluo. Svenskene og g\xc3\xb8terne sprang fram og drepte Wigg. Den svenske kongen H\xc3\xb8therus (navnet er avledet av guden Hod), bror av Athislus, etterfulgte Roluo og ble konge av et samlet Sverige og Danmark.\n_START_SECTION_\nRolf Krakes saga\n_START_PARAGRAPH_\nI Rolf Krakes saga (Hr\xc3\xb3lfr Krakis saga) hadde Halvdan tre barn, s\xc3\xb8nnene Helge (Helgi) og Roar (Hr\xc3\xb3arr) og datteren Signe. S\xc3\xb8steren var den eldste og ble gift med S\xc3\xa6vil Jarl, og med ham fikk hun s\xc3\xb8nnen Rok (Hr\xc3\xb3kr). Halvdan ble myrdet av sin egen bror Frode (Fr\xc3\xb3\xc3\xb0i), og de to unge br\xc3\xb8drene m\xc3\xa5tte s\xc3\xb8ke tilflukt hos en mann kalt Vivil p\xc3\xa5 en \xc3\xb8y inntil de var gamle nok til \xc3\xa5 hevne sin far og drepe Frode._NEWLINE_Mens Roar flyttet til Northumbria i England og giftet seg med kongens datter, dro Helge til sakserne for \xc3\xa5 fri til deres skjoldm\xc3\xb8 av en dronning, \xc3\x85lov. Hun var imidlertid ikke interessert, og ydmykhet Helge ved \xc3\xa5 rake av ham h\xc3\xa5ret og dekke ham med tj\xc3\xa6re mens han sov, og deretter sendte hun ham tilbake til skipet. En tid senere kom Helge tilbake, og ved hjelp av list fikk han lurt dronningen ut i skogen og hadde samleie med henne._NEWLINE_Etter at hun hadde kommet tilbake til sitt rike, f\xc3\xb8dte hun et barn, en pike som hun d\xc3\xb8pte Yrsa etter sin hund. Yrsa ble fostret av bonde til hun var tolv \xc3\xa5r gammel, og da m\xc3\xb8tte hun sin far Helge. Uten at noen av dem kjente til farskapet, ble Helge forelsket. \xc3\x85lov sa ingenting om opphavet, og ans\xc3\xa5 at det var hennes hevn for hva Helge hadde gjort mot henne. Helge og Yrsa fikk s\xc3\xb8nnen Rolf._NEWLINE_Da \xc3\x85lov h\xc3\xb8rte at Helge og Yrsa levde lykkelig sammen, reiste hun til Danmark for \xc3\xa5 fortelle datteren sannheten. Yrsa ble forskrekket, og selv om Helge \xc3\xb8nsket at de skulle fortsatte som f\xc3\xb8r, insisterte Yrsa p\xc3\xa5 \xc3\xa5 forlate ham for \xc3\xa5 leve alene. Hun ble senere tatt av den svenske kongen Adils som hustru. Det gjorde Helge mer ulykkelig. Helge dro til Uppsala for \xc3\xa5 ta henne tilbake, men ble drept av Adils i et slag. I Lejre ble han etterfulgt av sin s\xc3\xb8nn Rolf som konge av Danmark._NEWLINE_Rolf samlet tolv berserker og krigere om seg; Hr\xc3\xb3mundr har\xc3\xb0i, Hr\xc3\xb3lfr skj\xc3\xb3thendi, Svipdag (Svipdagr), Beigud (Beiga\xc3\xb0r), Kvitserk den kvate (Hv\xc3\xadtserkr inn hvati), Haklangr, Har\xc3\xb0refill, H\xc3\xa5kon den fr\xc3\xb8kne (Haki inn fr\xc3\xa6kni), Vott (V\xc3\xb6ttr inn mikilafla\xc3\xb0i), Star\xc3\xb3lfr, Hjalte den hugsprude (Hjalti inn hugpr\xc3\xba\xc3\xb0i) og Bodvar Bjarke (B\xc3\xb6\xc3\xb0varr bjarki)._NEWLINE_Etter en tid egget Bodvar Bjarke Rolf til \xc3\xa5 dra til Uppsala for \xc3\xa5 kreve det gull som Adils hadde tatt fra Helge etter slaget hvor faren ble drept. Rolf dro med 120 menn og sine tolv kjemper, men i l\xc3\xb8pet av en rast ble de testet av en bonde ved navn Rane (Hrani). Det var Odin som i forkledning r\xc3\xa5det Rolf til \xc3\xa5 sende tilbake alle sine folk unntatt sine tolv kjemper, da antallet ikke vil hjelpe ham mot Adils. Rane ga Rolf v\xc3\xa5pen, noe som er Odins tradisjonelle forhold til helten - ved \xc3\xa5 overrekke helten gjenstander som symboliserer disse gudens beskytterrolle. Da Rolf ikke gjenkjente Odin, sviktet guden ham senere i den avgj\xc3\xb8rende kampen. Grunnen er anatagelig at selv om Odin er heltens hjelper, blir hans svikefullhet ofte framhevet i fornaldersagaene. At Odin blir beskrevet i Rolf Krakes saga som \xc3\xbeat illa eyturkvikendi = \xc2\xabden giftige skapningen\xc2\xbb m\xc3\xa5 dog v\xc3\xa6re et senere kristent tillegg._NEWLINE_I Sverige ble Rolf og kjempene hans f\xc3\xb8rst godt mottatt, men i sin hall gj\xc3\xb8r Adils sitt for \xc3\xa5 stoppe Rolf med feller og skjulte krigere som angrep dem. Adils underholder dem, men testet om de kunne t\xc3\xa5le den intense varmen fra ild. Rolf og hans krigere fikk til slutt nok, og tok mannen som passet b\xc3\xa5let og kastet ham i ilden. De stormet mot Adils, men han unnslapp gjennom en \xc3\xa5pning i hallen._NEWLINE_Yrsa anklaget Adils for \xc3\xa5 ville drepe hennes s\xc3\xb8nn, og hun dro for \xc3\xa5 m\xc3\xb8te danene. Hun ga dem en mann ved navn Vogg (V\xc3\xb6ggr) som skulle underholde dem. Vogg bemerket at Rolf har et tynt ansikt som en h\xc3\xb8y stige, en \xc2\xabkrake\xc2\xbb (kraki). Tilfreds med sitt tilnavn ga Rolf Vogg en gullring, og Vogg takket med \xc3\xa5 sverge at han ville hevne kongen om noen drepte ham. Rolf og hans f\xc3\xb8lge ble deretter angrepet av et troll i form av et villsvin som tjente Adils, men Rolfs hund Gram drepte trollet. Deretter oppdaget de at Adils hadde satt hallen i brann. Da de br\xc3\xb8t ut gjennom veggen oppdaget de at de var omringet av tungt bev\xc3\xa6pnede krigere, men de slo disse tilbake._NEWLINE_Yrsa ga sin s\xc3\xb8nn et drikkehorn av s\xc3\xb8lv fylt med gull og juveler, og en ber\xc3\xb8mt ring ved navn Sviagris. Hun skaffet deretter Rolf og hans tolv menn svenskekongens beste hester, og all den rustning og forsyninger som de trengte._NEWLINE_Rolf tok varmt farvel med sin mor og reiste over Fyrisvollene. Da de s\xc3\xa5 at Adils og hans krigere fulgte etter dem, spredde de gullet etter seg. Adils s\xc3\xa5 hans kostbare Sviagris ligge p\xc3\xa5 bakken. Han stoppet opp, b\xc3\xb8yde seg for \xc3\xa5 plukke den opp med sitt sverd og da slo Rolf sverdet over ryggen hans mens han ropte at han hadde b\xc3\xb8yd ryggen for den mektigste mannen i Sverige._NEWLINE_Rolf levde i fred for en tid. Imidlertid var hans halvs\xc3\xb8ster Skuld gift med Hjarvard (Hj\xc3\xb6rvar\xc3\xb0r), en av Rolfs underkonger, og hun egget sin mann til \xc3\xa5 gj\xc3\xb8re oppr\xc3\xb8r mot Rolf. Med unnskyldningen at de skulle vente i tre \xc3\xa5r f\xc3\xb8r de betalte all skatten p\xc3\xa5 \xc3\xa9n gang, fikk Skuld samlet en stor h\xc3\xa6r som omfattet sterke krigere, illgjerningsmenn, alver og norner. Hun brukte seid for \xc3\xa5 skjule m\xc3\xb8nstringen fra Rolf og hans kjemper._NEWLINE_Da de kom til Lejre for julefeiringen var alle v\xc3\xa5pnene skjult i vogner. Det br\xc3\xb8t ut kamp og tilsvarende som i fortellingen i Gesta Danorum kjempet Bodvar Bjarke i bj\xc3\xb8rneham eller bj\xc3\xb8rne\xc3\xa5nd inntil han ble vekket av sin v\xc3\xa5penbror Hjalte. Skuld brukte sin trolldom for \xc3\xa5 gjenopplive sine falne krigere og etter en lang kamp var Rolf Krake og alle hans krigere drept._NEWLINE_Skuld ble hersker over Danmark, men styrte ikke bra. Bodvar Bjarkes br\xc3\xb8dre Elk-Frode (Elk-Fro\xc3\xb0i) og Tore Hundefot (\xc3\x9eorir) dro til Danmark for hevne sin bror. Den svenske dronningen Yrsa ga dem en stor h\xc3\xa6r ledet av Vogg. De tok Skuld til fange f\xc3\xb8r hun kunne bruke trolldom p\xc3\xa5 dem og de pinte henne i hjel. De reiste en gravhaug for Rolf Krake og hans sverd Skofnung.\n_START_SECTION_\nSkjoldungesaga\n_START_PARAGRAPH_\nSkjoldungesaga forteller at Helgo (Helge) var konge over Danmark sammen med sin bror Roas (Roar). Helge voldtok Olava (\xc3\x85lov), saksernes dronning og hun f\xc3\xb8dte datteren Yrsa. Piken ble senere gift med kong Adillus (Adils) av Sverige som hun fikk datteren Scullda (Skuld) med._NEWLINE_Noen \xc3\xa5r senere angrep Helgo Sverige og tok Yrsa til fange. Uten \xc3\xa5 vite at hun var hans datter, voldtok han henne ogs\xc3\xa5, og tok henne deretter med tilbake til Sverige hvor hun f\xc3\xb8dte s\xc3\xb8nnen Rolfo (Rolf). Etter noen \xc3\xa5r kommer dronning Olava p\xc3\xa5 bes\xc3\xb8k og forteller at Helgo var hennes egen far. I skrekk drar Yrsa tilbake til Adillus og etterlater sin s\xc3\xb8nn. Helgo d\xc3\xb8r n\xc3\xa5r Rolfo er \xc3\xa5tte \xc3\xa5r gammel, og Rolfo etterfugte ham, og styrte Danmark sammen med sin onkel Roas (Roar). Ikke lenge etter ble Roas drept av sine halvbr\xc3\xb8dre R\xc3\xa6recus og Frodo, og da ble Rolfo enekonge._NEWLINE_I Sverige hadde Yrsa og Adillus giftet Scullda bort til kongen av \xc3\x96land, Hi\xc3\xb8rvardus (ogs\xc3\xa5 kalt Hiorvardus og Hevardus, og hva som tilsvarer Heoroweard i Beowulf). Som hennes halvbror ble ikke Rolfo r\xc3\xa5df\xc3\xb8rt om dette ekteskapet, og rasende angripe han \xc3\x96land og la landet under Danmark, og underkastet Hi\xc3\xb8rvardus._NEWLINE_Etter en tid ber Adillus om Rolfos st\xc3\xb8tte mot kong Ale (\xc3\x85le) av Oppland, og Rolfo sendte ham sine berserker. Adillus vant krigen, men nektet \xc3\xa5 betale den forventede l\xc3\xb8nnen for hjelpen. Rolfo kom da til Uppsala for \xc3\xa5 kreve vederlag. Etter \xc3\xa5 ha overlevd en rekke feller, flyktet Rolfo med Adillus\xe2\x80\x99 gull, hjulpet av sin mor Yrsa, og han \xc2\xabs\xc3\xa5dde\xc2\xbb (str\xc3\xb8dde) gullet p\xc3\xa5 Fyrisvollene for \xc3\xa5 slippe unna forf\xc3\xb8lgerne._NEWLINE_Hi\xc3\xb8rvardus og hans dronning Scullda gjorde oppr\xc3\xb8r mot Rolfo og fikk ham drept. Imidlertid levde ikke Hi\xc3\xb8rvardus lenge etter dette f\xc3\xb8r han selv ble drept. Rolfo ble etterfulgt av sin fars fetter R\xc3\xb8rek som m\xc3\xa5tte overlate Sk\xc3\xa5ne til kong Valdar, og beholdt kun Sj\xc3\xa6lland.\n_START_SECTION_\nYnglingesaga\n_START_PARAGRAPH_\nSnorre Sturlason brukte Skjoldungesagaen som kilde da han skrev fortellingen om Adils og Yrsa i sin Ynglingesaga, den f\xc3\xb8rste sagaen i Heimskringla. Hva som er igjen av Skjoldungesagaen er et latinsk sammendrag ved Arngr\xc3\xadmur J\xc3\xb3nsson, og s\xc3\xa5ledes er de to versjonene bortimot identiske. Hovedforskjellen er at Arngr\xc3\xadmurs versjon er enklere._NEWLINE_Snorre forteller her at Adils tok p\xc3\xa5 seg selv \xc3\xa5 herje blant sakserne. Saksernes konge var Geirtjov, og hans hustru het \xc3\x85lov den mektige. Da Adils og mennene kom til kongsg\xc3\xa5rden, var ikke kongen hjemme. De plyndret stedet og drev husdyrene ned til skipene, ogs\xc3\xa5 folk, og blant dem ei vakker jente ved navn Yrsa. Adils likte henne og giftet seg med henne._NEWLINE_Noen \xc3\xa5r senere ble Svitjod angrepet av danskekongen fra Lejre som het Helge Halvdansson. Adils flyktet og Helge tok Yrsa til fange og tok henne med seg til Lejre. Deres barn var Rolv eller Rolf Krake. Da Rolv var tre \xc3\xa5r gammel, kom \xc3\x85lov til Danmark og fortalte Yrsa at hennes mann Helge var hennes far og at \xc3\x85lov var hennes mor. Yrsa dro da tilbake til Svitjod, Helge d\xc3\xb8de p\xc3\xa5 h\xc3\xa6rferd, og Rolv Krake ble konge \xc3\xa5tte \xc3\xa5r gammel._NEWLINE_Snorre fullf\xc3\xb8rer denne fortellingen ved kort \xc3\xa5 fortelle at Adils kjempet mot \xc3\x85le den opplandske fra Norge, og at \xc3\x85le falt p\xc3\xa5 isen p\xc3\xa5 V\xc3\xa4nern. Videre beretter Snorre at dette slaget ble det fortalt mye om i Skjoldungesagaen, ogs\xc3\xa5 om hvordan Rolv Krake kom til Uppsala og s\xc3\xa5dde gullet p\xc3\xa5 Fyrisvollene. Snorre fortsetter deretter fortellingen om Adils, ikke Rolv Krake.\n_START_SECTION_\nGautreks saga\n_START_PARAGRAPH_\nRolf Krake blir nevnt i all korthet i Gautreks saga som ble nedskrevet rundt \xc3\xa5r 1300. Her kom eventyreren Ref, kalt Gave-Ref, til kong Rolf Krake med en gave best\xc3\xa5ende av to hunder. Som gjengave ga Rolf Krake ham en hjelm og brynje, begge gjort av r\xc3\xb8dt gull.\n_START_SECTION_\nRolf Krake i nyere litteratur\n_START_PARAGRAPH_\nDen danske dramatikeren Johannes Ewald skrev i 1770 skuespillet Rolf Krake, basert p\xc3\xa5 Saxos versjon av fortellingen i Gesta Danorum. Adam Oehlenschl\xc3\xa4ger skrev diktet Helge: et Digt (1814)._NEWLINE_Den amerikanske forfatteren Poul Anderson brukte fortellingen i sin roman Hrolf Kraki's Saga (1973), hvor han overf\xc3\xb8rte sagaens fortelling til en moderne psykologiskrealistisk romanstil. _NEWLINE_Den danske marinens f\xc3\xb8rste panserskip ble d\xc3\xb8pt \xc2\xabRolf Krake\xc2\xbb. Skipet ble sj\xc3\xb8satt i 1863 og var i kamp i den dansk-tyske krig \xc3\xa5ret etter._NEWLINE_En tegneserieversjon av Rolf Krakes saga ble i 1963 utgitt i den danske, norske og svenske utgaven av serien Illustrerte klassikere, med tegninger av Helge K\xc3\xbchn-Nielsen."